《送李芝东归》
宋代·张方平

此君齐鲁之奇才，三十病废吁命哉。来游京国动悽怅，东归泰山卧崔嵬。

支离攘臂福所倚，功名累身古共哀。但恐人求骏马骨，未免却上黄金台。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。